REGULAMENTUL (CE) NR. 552/2008 AL COMISIEI
din 17 iunie 2008
de modificare a Regulamentelor (CE) nr. 2430/1999, (CE) nr. 2380/2001 și (CE) nr. 1289/2004 privind condițiile de autorizare a anumitor aditivi pentru hrana animalelor
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1831/2003 al Parlamentului European și al Consiliului din 22 septembrie 2003 privind aditivii din hrana animalelor (1), în special articolul 13 alineatul (3),
întrucât:
(1)
Alpharma (Belgium) BVBA a înaintat o cerere, în conformitate cu articolul 13 alineatul (3) din Regulamentul (CE) nr. 1831/2003, propunând modificarea numelui titularului autorizației în Regulamentele (CE) nr. 2430/1999 (2), (CE) nr. 2380/2001 (3) și (CE) nr. 1289/2004 (4) ale Comisiei. Regulamentele menționate autorizează utilizarea anumitor aditivi. Autorizațiile sunt asociate cu titularul autorizației.
(2)
În ceea ce privește aditivii clorhidrat de robenidină 66 g/kg (Cycostat 66 G) și maduramicin amoniu alfa 1 g/100 g (Cygro 1 %) menționați în anexa I la Regulamentul (CE) nr. 2430/1999, titularul autorizației este Roche Vitamins Europe Ltd.
(3)
În ceea ce privește aditivii maduramicin amoniu alfa 1 g/100 g (Cygro 1 %), menționat în anexa la Regulamentul (CE) nr. 2380/2001, și decochinat 60,6 g/kg (Deccox), menționat în anexa la Regulamentul (CE) nr. 1289/2004, titularul autorizației este Alpharma AS.
(4)
Solicitantul afirmă că Alpharma (Belgium) BVBA este succesorul legal al titularilor autorizațiilor menționați la considerentele 2 și 3. Împreună cu cererea, Alpharma (Belgium) BVBA a prezentat documente corespunzătoare care arată că drepturile de comercializare pentru acei aditivi au fost transferate către Alpharma (Belgium) BVBA, împreună cu documente justificative suplimentare din partea titularilor inițiali, astfel cum au fost desemnați în respectivele autorizații.
(5)
Schimbarea propusă a condițiilor acestor autorizații este de natură pur administrativă și nu implică necesitatea unei noi evaluări a aditivilor în cauză. Autoritatea Europeană pentru Siguranța Alimentară a fost informată cu privire la cerere.
(6)
Pentru a permite solicitantului să își exercite drepturile de comercializare sub denumirea Alpharma (Belgium) BVBA, este necesară schimbarea condițiilor autorizațiilor.
(7)
Prin urmare, Regulamentele (CE) nr. 2430/1999, (CE) nr. 2380/2001 și (CE) nr. 1289/2004 ar trebui modificate în consecință.
(8)
Ar trebui prevăzută o perioadă de tranziție pe parcursul căreia să se poată epuiza stocurile existente.
(9)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
(1) În anexa I la Regulamentul (CE) nr. 2430/1999, în coloana 2 a aditivilor cu numerele de înregistrare E 758 și E 770, textul „Roche Vitamins Europe Ltd” se înlocuiește cu textul „Alpharma (Belgium) BVBA”.
(2) În anexa la Regulamentul (CE) nr. 2380/2001, în coloana 2 a aditivului cu numărul de înregistrare E 770, textul „Alpharma AS” se înlocuiește cu textul „Alpharma (Belgium) BVBA”.
(3) În anexa la Regulamentul (CE) nr. 1289/2004, în coloana 2 a aditivului cu numărul de înregistrare E 756, textul „Alpharma AS” se înlocuiește cu textul „Alpharma (Belgium) BVBA”.
Articolul 2
Stocurile existente, care sunt în conformitate cu dispozițiile aplicabile înainte de intrarea în vigoare a prezentului regulament, pot continua să fie introduse pe piață și pot fi utilizate până la 30 septembrie 2008.
Articolul 3
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 17 iunie 2008.